PMIndiaData/PMIndiaSum huggingface dataset:
காக்கநாடு வழியாக ஜேஎல்என் மைதானம் முதல் தகவல் பூங்கா வரையிலான கொச்சி மெட்ரோ ரயில் திட்டத்தின் இரண்டாம் கட்டப் பணிக்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை, காக்கநாடு வழியாக ஜேஎல்என் மைதானம் முதல் தகவல் பூங்கா வரையிலான கொச்சி மெட்ரோ ரயில் திட்டத்தின் இரண்டாம் கட்டப் பணிக்கு ஒப்புதல் அளித்துள்ளது. 11 நிலையங்கள், வழியாக 11.17 கிலோ மீட்டர் தொலைவிற்கு ரூ.1,957.05 கோடி மதிப்பீட்டில் பணிகள் மேற்கொள்ளப்பட உள்ளது. அலுவா முதல் பேட்டா வரை 22 நிலையங்களில் 25.6 கிலோமீட்டர் தொலைவிற்கு ரூ.5,181.79 கோடி மதிப்பீட்டில் மேற்கொள்ளப்பட்ட முதல் கட்டப் பணிகள் நிறைவடைந்து போக்குவரத்து நடைபெற்று வருகிறது. கொச்சி மெட்ரோ முதல் கட்ட ‘பி’ திட்டத்தின் கீழ் எஸ்என் நிலையம் முதல் திரிபுனித்துரா முனையம் வரை 1.20 கிலோ மீட்டர் தொலைவிற்கு பணிகள் தற்போது நடைபெற்று வருகிறது. மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1857413 —–
அரசின் இரும்பு மற்றும் உருக்கு கொள்முதலில் உள்நாட்டு தயாரிப்புகளுக்கு முன்னுரிமை அளிக்கும் கொள்கைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், அரசின் கொள்முதலில் உள்நாட்டில் தயாரிக்கப்படும் இரும்பு மற்றும் உருக்குகளுக்கு முன்னுரிமை அளிக்கும் கொள்கைக்கு ஒப்புதல் அளிக்கப்பட்டது. நாட்டை கட்டமைத்தல் மற்றும் உள்நாட்டு உற்பத்தியை ஊக்குவித்தல் என்ற நோக்கத்தின் அடிப்படையில் கொண்டுவரப்பட்ட, பிரதமரின் இந்தியாவில் தயாரிப்போம் என்ற தொலைநோக்குத் திட்டத்தை நிறைவேற்றும் வகையில் இந்த கொள்கை வடிவமைக்கப்பட்டுள்ளது. அரசின் கொள்முதலில் உள்நாட்டிலேயே தயாரிக்கப்பட்ட இரும்பு மற்றும் உருக்கு பொருட்களுக்கு முன்னுரிமை அளிப்பதை (DM1&SP) இந்த கொள்கை கட்டாயமாக்குகிறது. இன்னும் விலைப்புள்ளிகள் திறக்கப்படாத அனைத்து அரசு டெண்டர்களுக்கும் இந்தக் கொள்கை பொருந்தும். உள்நாட்டிலேயே தயாரிக்கப்பட்ட இரும்பு மற்றும் உருக்கு பொருட்களுக்கு முன்னுரிமை அளிக்கும் கொள்கையானது, முன்னுரிமை கொள்முதலில் இடம்பெற்றுள்ள அறிவிக்கப்பட்ட உருக்கு பொருட்களுக்கு குறைந்தபட்சம் 15% அளவுக்கு மதிப்பை கூட்டுகிறது. குறிப்பிடப்படும் உருக்கு பொருட்கள் பட்டியல் மற்றும் அதற்கு மதிப்புக் கூடுதல் அளவு குறித்து சூழ்நிலைக்கு ஏற்ப மாற்றியமைக்க மத்திய உருக்கு அமைச்சகம் மறுஆய்வு செய்யும். இந்தக் கொள்கையை செயல்படுத்தும்போது, அதனை பின்பற்றுபவர்களுக்கு ஒவ்வொரு உள்நாட்டு உற்பத்தியாளர்கள் மீது நம்பிக்கை ஏற்படுகிறது. எனவே, கொள்முதல் செய்யும் அரசு அமைப்புகளிடம் உள்நாட்டு உற்பத்தியாளர்கள் சுய சான்றிதழ் அளிக்க வேண்டும். அதில், உள்நாட்டு மதிப்புக் கூடுதல் வரையறையின்கீழ், இரும்பு மற்றும் உருக்கு பொருட்கள் உள்நாட்டிலேயே தயாரிக்கப்பட்டது என்று உறுதியளிக்க வேண்டும். இந்த உறுதிமொழியை சரிபார்க்க வேண்டிய பொறுப்பு கொள்முதல் செய்யும் அமைப்புகளுக்கு கிடையாது. சில சமயங்களில், உறுதிமொழியின் உண்மைத்தன்மையை வெளிப்படுத்துமாறு கேட்டுக் கொண்டால், அதனை ஏலத்துக்கு விண்ணப்பிப்பவர் உறுதிப்படுத்த வேண்டும். ஏதாவது உற்பத்தியாளருக்கு குறைகள் இருந்தால், அதனை சரிசெய்வதற்காக உருக்கு அமைச்சகத்தின் கீழ், குறைதீர் குழு அமைக்கப்படும். இந்தக் குழு, புகார்களை குறிப்பிட்ட காலத்துக்குள், அதாவது 4 வாரத்துக்குள் தீர்க்க வேண்டும். நாட்டில் தேவையான தரத்தில் உருக்கு உற்பத்தி செய்யப்படவில்லை என்றாலோ, அல்லது திட்டத்துக்கு ஏற்றாற்போல, உள்நாட்டில் தயாரிக்கப்படவில்லை என்றாலோ, இதுபோன்ற அனைத்து கொள்முதல்களையும் ரத்துசெய்ய கொள்கையில் வழிமுறைகள் உள்ளன. உள்நாட்டு உருக்குத் தொழிலை மேம்படுத்தவும், வளர்ச்சியை ஊக்குவிக்கவும் இந்தக் கொள்கை வகுக்கப்படுகிறது. மேலும், அரசு நிதியில் செயல்படுத்தப்படும் திட்டங்களுக்கு குறைந்த தரத்திலான மற்றும் குறைந்த விலையிலான இறக்குமதி செய்யப்பட்ட உருக்கு பொருட்களை பயன்படுத்துவதைக் குறைக்கவும் வகுக்கப்படுகிறது. இந்தக் கொள்கையை செயல்படுத்துவதை உறுதிப்படுத்த வேண்டியது ஒவ்வொரு அரசு அமைப்புகளின் பொறுப்பு ஆகும்.
பேரிடர் மீட்சி கட்டமைப்புக்கான கூட்டணி (CDRI)யை ‘சர்வதேச அமைப்பு’-ஆக வகைப்படுத்தவும், ஐநா (முன்னுரிமை & தற்காப்பு) சட்டம், 1947-ன்கீழ், விதிவிலக்குகள், தற்காப்பு மற்றும் முன்னுரிமைகளை வழங்குவதற்கு CDRI-யுடன் தலைமையக ஒப்பந்தத்தில் கையெழுத்திடுவதற்கும் மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பேரிடர் மீட்சி கட்டமைப்புக்கான கூட்டணி (CDRI)யை ‘சர்வதேச அமைப்பு’-ஆக வகைப்படுத்தவும், ஐநா (முன்னுரிமை & தற்காப்பு) சட்டம், 1947-ன்கீழ், விதிவிலக்குகள், தற்காப்பு மற்றும் முன்னுரிமைகளை வழங்குவதற்கு CDRI-யுடன் தலைமையக ஒப்பந்தத்தில் கையெழுத்திடுவதற்கும் ஒப்புதல் அளிக்கப்பட்டது. இந்த கூட்டமைப்பு தொடங்கப்பட்டதிலிருந்து 31 நாடுகள், 6 சர்வதேச அமைப்புகள் மற்றும் இரண்டு தனியார் நிறுவனங்கள் இந்த CDRI–யில் உறுப்பினராக இணைந்துள்ளன. பொருளாதார ரீதியாக முன்னேறிய நாடுகளை உறுப்பினராக சேர தொடர்ந்து முயற்சிப்பதன் மூலம் CDRI தனது உறுப்பினர் எண்ணிக்கையை அதிகரித்து வருகிறது மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1837893
பெங்களூர்-எர்ணாகுளம் எக்ஸ்பிரஸ் விபத்து – உயிர் இழந்தவர்களுக்கு பிரதமர் இரங்கல்

பெங்களூர்-எர்ணாகுளம் எக்ஸ்பிரஸ் இன்று தமிழ்நாட்டின் ஹோசூர் அருகில் தடம்புரண்டது. இந்த விபத்தில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “பெங்களூர்-எர்ணாகுளம் எக்ஸ்பிரஸ் தடம்புரண்டதால் உயிர் இழப்பு ஏற்பட்டதை அறிந்து மிகவும் வருத்தம் கொண்டேன். இறந்தவர்களின் குடும்பத்திற்கு இரங்கல் தெரிவித்துகொள்கிறேன். காயமடைந்தவர்கள் விரைவில் குணமடைய வாழ்த்துகிறேன். ரயில்வே அமைச்சரும் அதிகாரிகளும் நிலைமையை நெருக்கமாக கண்காணித்து வருகின்றனர். அவர்கள் சரியான நேரத்தில் நிவாரண பணிகளை மேற்கொண்டுள்ளனர்” என்று பிரதமர் தெரிவித்துள்ளார்.
மாநிலங்களவைத் துணைத் தலைவராக திரு.ஹரிவன்ஷ் நாராயண் சிங் தேர்வு செய்யப்பட்டதற்கு பிரதமர் வாழ்த்து

மாநிலங்களவைத் துணைத் தலைவராக 2வது முறை தேர்வு செய்யப்பட்டதற்கு, நாடாளுமன்றம் சார்பாகவும், நாட்டு மக்களின் சார்பாகவும் திரு.ஹரிவன்ஷ் நாராயண் சிங்குக்கு, பிரதமர் திரு. நரேந்திர மோடி வாழ்த்து தெரிவித்தார். சமூக சேவை மற்றும் பத்திரிக்கை துறையில் திரு. ஹரிவன்ஷ் நேர்மையானவராக திகழ்ந்ததற்காக, அவர் மீது அதிக மரியாதை வைத்திருப்பதாக பிரதமர் கூறினார். இன்று இதே உணர்வு மற்றும் மரியாதை, அவையில் உள்ள ஒவ்வொரு உறுப்பினரிடம் உள்ளது என அவர் கூறினார். திரு.ஹரிவன்ஷின் பணியாற்றும் விதம், அவையை நடத்திய விதம், அவையில் ஜனநாயகத்தை வலுப்படுத்தியதில் அவரின் பங்கு ஆகியவற்றை பிரதமர் பாராட்டினார். அவையை சுமூகமாக நடத்த, மாநிலங்களவை உறுப்பினர்கள், துணைத் தலைவருக்கு உதவியாக இருப்பர் என பிரதமர் தெரிவித்தார். எதிர்கட்சியினர் உட்பட ஒவ்வொருவருக்கும் சொந்தமானவர் ஹரிவன்ஷ், அவர் எந்த கட்சிக்கும் பாகுபாடு காட்டியதில்லை என பிரதமர் கூறினார். விதிமுறைகள் படி நாடாளுமன்ற உறுப்பினர்களை செயல்பட வைப்பது மிகவும் சவாலான பணி, இதில் அனைவரது நம்பிக்கையையும் ஹரிவன்ஷ் பெற்றுள்ளார். மசோதாக்களை நிறைவேற்ற ஹரிவன்ஷ், தொடர்ச்சியாக மணிக்கணக்கில் அவையில் இருந்துள்ளார். இதில் அவரது வெற்றியை நாம் கடந்த 2 ஆண்டுகளில் பார்த்தோம். நாட்டின் எதிர்காலத்தை மாற்றிய, பல வரலாற்று சிறப்புமிக்க மசோதாக்கள் இந்த அவையில் நிறைவேறியுள்ளன. 10 ஆண்டுகளில் அதிகளவிலான பணிகளை இந்த அவை நிறைவேற்றியுள்ளது, அதுவும் மக்களவை தேர்தல் முடிந்த ஓராண்டுக்குள், மாநிலங்களவை நிறைவேற்றியதை பிரதமர் பாராட்டினார். இந்த அவையில் அதிகளவிலான பணிகள் நடந்ததோடு, நேர்மறையும் அதிகரித்துள்ளது. ஒவ்வொரும் தங்கள் கருத்தை சுதந்திரமாக தெரிவிக்க முடிந்தது. ஹரிவன்ஷ் தாழ்மையான பின்னணியில் இருந்து வந்ததால், அவர் எளிமையாக உள்ளார் என பிரதமர் கூறினார். அரசின் முதல் கல்வி உதவித் தொகையை ஹரிவன்ஷ் பெற்றபோது, அதை அவர் வீட்டுக்கு எடுத்துச் செல்லாமல் புத்தகங்கள் வாங்கினார். அவர் புத்தகங்களுடன் நெருங்கிய தொடர்புடையவர். ஜெயப்பிரகாஷ் நாரயணால் கவரப்பட்வர் ஹரிவன்ஷ். 40 ஆண்டுகளாக சமூக சேவையாற்றிய பின், அவர் நாடாளுமன்றத்துக்கு கடந்த 2014-ல் நுழைந்தார். ஹரிவன்ஷ் தனது பண்பான நடத்தை மற்றும் பணிவால் அறியப்பட்டவர் என பிரதமர் கூறினார். நாடாளுமன்றங்களுக்கு இடையேயான அமைப்பு போன்ற சர்வதேச அரங்கிலும், பிற நாடுகளில் இந்தியா கலாச்சார குழு உறுப்பினராகவும் இந்தியாவின் நிலையை உயர்த்த, ஹரிவன்ஷ் பணியாற்றினார் என பிரதமர் குறிப்பிட்டார். மாநிலங்களவையின் பல குழுக்களுக்கு தலைவராக இருந்து ஹரிவன்ஷ், அவற்றின் செயல்பாடுகளை மேம்படுத்தினார் என பிரதமர் கூறினார். நாடாளுமன்ற உறுப்பினராக ஹரிவன்ஷ் ஆன பின்பு, அனைத்து உறுப்பினர்களும் நெறிமுறையுடன் செயல்படுவதை உறுதி செய்ய அவர் முயற்சிகள் எடுத்தார். நாடாளுமன்றப் பணிகள் மற்றும் பொறுப்புகளில், ஹரிவன்ஷ் தீவிரமாகவும், அறிவுஜீவியாகவும், சிந்தனையாளராகவும் இருந்தார். ஹரிவன்ஸ், இன்னமும், நாடு முழுவதும் பயணம் செய்து, நாட்டின் பொருளாதாரம், சமூக மற்றும் அரசியல் சவால்கள் போன்றவற்றை மக்களிடம் எடுத்துரைக்கிறார். ‘‘அவரது புத்தகம், நமது முன்னாள் பிரதமர் திரு.சந்திரசேகரின் வாழ்க்கையையும், ஹரிவன்ஷின் எழுத்து திறமையையை வெளிப்படுத்துகிறது. அவையின் துணைத் தலைவராக, ஹரிவன்ஸின் வழிகாட்டுதலைப் பெறும் பாக்கியத்தை, நானும் மற்ற அவை உறுப்பினர்களும் பெற்றுள்ளோம்’’ என பிரதமர் கூறினார். ஹரிவன்ஷ்க்கு தனது வாழ்த்துகளைத் தெரிவித்த பிரதமர், சபையில் 250க்கும் மேற்பட்ட அமர்வுகள் நடந்தன என்பது இந்திய ஜனநாயகத்தின் முதிர்ச்சிக்கு சான்றாகும் என குறிப்பிட்டார்.
“பிரதம மந்திரியின் ஆராய்ச்சிப் படிப்புக்கான நிதியுதவி” திட்டத்தை செயல்படுத்த மத்திய அமைச்சரவை ஒப்புதல்

“பிரதம மந்திரியின் ஆராய்ச்சிப் படிப்புக்கான நிதியுதவி” (Prime Minister’s Research Fellows) திட்டத்தை செயல்படுத்த மத்திய அமைச்சரவை இன்று ஒப்புதல் அளித்தது. இந்தத் திட்டம், ஒட்டுமொத்தமாக ரூ.1,650 கோடி செலவில், 2018-19-ம் ஆண்டு முதல் 7 ஆண்டுகளுக்கு செயல்படுத்தப்பட உள்ளது. நாட்டின் முன்னேற்றம் மற்றும் மேம்பாட்டுக்கு புத்தாக்கம் மற்றும் தொழில்நுட்பத்தின் முக்கியத்துவத்தை பிரதமர் வலியுறுத்தி வருகிறார். புத்தாக்கத்தின் மூலம் மேம்பாட்டை மேற்கொள்வது என்ற கனவை நனவாக்குவதற்கு இந்த நிதியுதவித் திட்டம் முக்கியப் பங்கு வகிக்கும். இந்தத் திட்டம், 2018-19-ம் நிதியாண்டுக்கான பட்ஜெட் உரையில் அறிவிக்கப்பட்டது. இந்தத் திட்டத்தின் கீழ், ஐஐஎஸ்சி/ஐஐடி-கள்/என்ஐடி-கள்/ஐஐஎஸ்இஆர்-கள்/ஐஐஐடி-கள் ஆகியவற்றில் அறிவியல் மற்றும் தொழில்நுட்பப் பாடத்தில் பி.டெக். அல்லது ஒருங்கிணைந்த எம்.டெக். அல்லது எம்.எஸ்சி படிப்பை முடித்த அல்லது இறுதியாண்டு படித்து வரும் சிறந்த மாணவர்களுக்கு, ஐஐடி-கள்/ஐஐஎஸ்சி-யில் முனைவர் பட்டம் (PhD) படிக்க நேரடியாக வாய்ப்பு அளிக்கப்படும். வரையறுக்கப்பட்ட தகுதியைப் பெற்ற மாணவர்கள், பிரதம மந்திரியின் ஆராய்ச்சிப் படிப்புக்கான நிதியுதவி திட்ட வழிகாட்டு நெறிமுறைகளில் வரையறுக்கப்பட்டுள்ள தேர்வு நடவடிக்கைகள் மூலம், தேர்வுசெய்யப்படுவார்கள். அவர்களுக்கு முதல் இரண்டு ஆண்டுகளுக்கு மாதந்தோறும் ரூ.70,000-மும், மூன்றாவது ஆண்டில் மாதந்தோறும் ரூ.75,000-மும், 4-வது மற்றும் 5-வது ஆண்டுகளில் மாதந்தோறும் ரூ.80,000-மும் வழங்கப்படும். இதுபோக, தங்களது ஆய்வு அறிக்கையை சர்வதேச கருத்தரங்குகள் மற்றும் பயிலரங்குகளில் தாக்கல் செய்வதற்காக ஒவ்வொரு மாணவருக்கும், வெளிநாட்டு போக்குவரத்து செலவுக்காக 5 ஆண்டுகளுக்கு சேர்த்து, ரூ.2 லட்சம் ஆராய்ச்சி நிதி வழங்கப்படும். 2018-19-ம் ஆண்டு தொடங்கி, மூன்று ஆண்டுகாலத்தில் அதிகபட்சமாக 3,000 மாணவர்கள் தேர்வுசெய்யப்படுவார்கள். அதிநவீன அறிவியல் மற்றும் தொழில்நுட்பப் பிரிவுகளில் தனிப்பட்ட ஆய்வை மேற்கொள்வதற்காக நாட்டில் உள்ள திறன்வாய்ந்த நபர்களை தேர்வுசெய்யும் நீண்டதூர பயணமாக இந்தத் திட்டம் அமையும். இந்தத் திட்டத்தின்கீழ் மேற்கொள்ளப்படும் ஆராய்ச்சி, ஒருபுறம் நமது தேசியத் தேவைகளையும், மற்றொருபுறம், நாட்டில் உள்ள உயர்நிலை கல்வி நிறுவனங்களில் தரமான ஆசிரியர்களுக்கான பற்றாக்குறையையும் சரிசெய்யும்.
பாட்னா உயர் நீதிமன்ற நூற்றாண்டு கொண்டாட்டத்தின் நிறைவு விழாவில் பிரதமர் உரை

பாட்னா உயர் நீதிமன்ற நூற்றாண்டு கொண்டாட்டத்தின் நிறைவு விழாவில் பிரதமர் திரு நரேந்திர மோடி இன்று உரையாற்றினார். பாட்னா உயர் நீதிமன்றம் கடந்த நூறு ஆண்டில் நிகழ்த்திய சாதனைகளை பிரதமர் விவரித்தார். இந்த நூறு ஆண்டுகளில் ஏற்படுத்திய சாதனைகளில் சிறந்தவற்றை முன்னெடுத்துச் செல்லவெண்டும் என்று பிரதமர் வலியுறுத்தினார். இந்த தருணத்தில், புதிய உறுதி மொழிகளை மேற்கொள்ள வேண்டும் என்றும் வரும் காலங்களில் புதிய சாதனைகளை படைக்க அனைத்து பங்குதாரர்களும் உழைக்க வேண்டும் என்று பிரதமர் கூறினார். தொழில்நுட்பத்தின் ஆற்றல் குறித்து பேசிய பிரதமர் நீதிமன்றங்கள் அனைத்தும் தொழில்நுட்பங்களை நன்கு பயன்படுத்த வேண்டும் என்று கேட்டுக் கொண்டார். தொழில்நுட்பத்தின் பயன்பாடு, வழக்கு விவாதங்கள் மற்றும் தீர்ப்புகளின் தரத்தை மேம்படுத்தும் என்றும் பிரதமர் கூறினார்.
2016ல் தாக்கல் செய்யப்பட்ட மூன்றாம் பாலின மக்களின் உரிமை பாதுகாப்பு மசோதாவிற்கு மத்திய அமைச்சரவை ஒப்புதல் அளித்துள்ளது.

பிரதமர் நரேந்திர மோடி தலைமையில் கூடிய மத்திய அமைச்சரவை 2016ல் தாக்கல் செய்யப்பட்ட மூன்றாம் பாலின மக்களின் உரிமை பாதுகாப்பு மசோதாவிற்கு ஒப்புதல் அளித்துள்ளது. இந்த மசோதாவின் மூலம் மூன்றாம் பாலினத்தவர்களின் சமூக, பொருளாதார, கல்வி முன்னேற்றத்திற்கு அரசு வழிவகை செய்துள்ளது. ஏராளமான மூன்றாம் பாலினத்தவர்களுக்கு பயனளிக்கும் வகையில், அவர்களுக்கு எதிராக சமூகத்தில் நிலவும் வெறுப்பு, தயக்கம், கேலி ஆகியவற்றைக் களைந்து பொதுச்சமூகத்தில் அவர்களையும் ஒரு அங்கமாக இணைக்கும் பணியை இந்த மசோதா நிறைவேற்றும். அவர்களும் இந்த சமூகத்திற்கு பயனளிக்கும் வகையில் சிறப்பானதொரு வாழ்க்கையை வாழ இந்த மசோதா வழிசெய்யும். ஆண், பெண் என பொதுவான வரையறையில் அடக்க முடியாததால் சமுதாயத்தின் மிகவும் பின்தங்கிய சமூகங்களில் ஒன்றாக மூன்றாம் பாலின சமூகம் இருக்கிறது. எனவே கல்வி, வேலைவாய்ப்பு, மருத்துவம் போன்ற விஷயங்களில் அவர்களுக்கான உரிமைகள் ஒதுக்கவும், மறுக்கவும் படுகிறது. இந்த மசோதா அப்படியான பிரச்சினைகளைக் களைந்து தகுந்த நடவடிக்கைகளை எடுக்க ஆவண செய்யும். மூன்றாம் பாலினத்தவர்கள் சம்பந்தப்பட்ட பிரச்சினைகளில் மத்திய/மாநில அரசுகள் கூடுதல் கவனத்துடன் அணுகவும் இந்த மசோதா வழிசெய்யும்.
2019-2020-ம் ஆண்டுக்கான உற்பத்தியோடு இணைந்த போனஸ் மற்றும் உற்பத்தியோடு சாராத போனஸுக்கு மத்திய அமைச்சரவை அனுமதி

பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், 2019-2020ஆம் ஆண்டுக்கான உற்பத்தியோடு இணைந்த போனஸுக்கு அனுமதி அளிக்கப்பட்டது. இதன் மூலம் ரயில்வே, தபால் துறை, பாதுகாப்புத்துறை, ஈபிஃஎப்ஓ, ஈஎஸ்ஐசி உள்ளிட்ட அலுவலகங்களில் பணிபுரியும் 16.97 லட்சம் கெசடட் அல்லாத ஊழியர்கள் பயன்பெறுவர். இதற்காக ரூ. 2796 கோடி செலவாகும். கெசடட் அல்லாத மத்திய அரசு ஊழியர்களுக்கு உற்பத்தியோடு சாராத போனஸ் வழங்கப்பட்டு வருகிறது. 13.70 லட்சம் ஊழியர்கள் இதன் மூலம் பயனடைவார்கள். அரசுக்கு ரூ.946 கோடி கூடுதலாக செலவாகும். உற்பத்தியோடு இணைந்த போனஸ் மற்றும் உற்பத்தியோடு சாராத போனஸ் அறிவிப்பால் மொத்தம் 30.67 லட்சம் மத்திய அரசு ஊழியர்கள் பயனடைவார்கள். இதனால் ரூ.3737 கோடி அரசுக்கு கூடுதலாக செலவாகும். ஆண்டுதோறும் முந்தைய வருடத்தில் கெசடட் அல்லாத மத்திய அரசு ஊழியர்களின் பணியைக் கருத்தில் கொண்டு துர்கா பூஜா, தசரா காலத்தில் போனஸ் வழங்கப்பட்டு வருகிறது. உற்பத்தியோடு இணைந்த போனஸ் மற்றும் உற்பத்தியோடு சாராத போனஸை கெசடட் அல்லாத ஊழியர்களுக்கு உடனடியாக வழங்க அரசு உத்தரவிட்டுள்ளது. மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666380 —–
புதுதில்லி எய்ம்ஸ் மருத்துவமனையின் ஜஜ்ஜார் வளாகத்தில் உள்ள தேசிய புற்றுநோய் நிறுவனத்தில் இன்ஃபோசிஸ் அரக்கட்டளையின் ஓய்வு இல்லத்தை பிரதமர் திறந்துவைத்தார்

புதுதில்லி எய்ம்ஸ் மருத்துவமனையின் ஜஜ்ஜார் வளாகத்தில் உள்ள தேசிய புற்றுநோய் நிறுவனத்தின், இன்ஃபோசிஸ் அறக்கட்டளையின் ஓய்வு இல்லத்தை பிரதமர் திரு நரேந்திர மோடி காணொலி வாயிலாக இன்று திறந்துவைத்தார். நிகழ்ச்சியில் பேசிய பிரதமர், கொரோனா தடுப்பூசி செலுத்துவதில், 100 கோடி டோஸ்களை கடந்த இந்நாள், வரலாற்றுச் சிறப்புமிக்க தினம் என்றார். கடந்த 100 ஆண்டுகளில் அறிந்திராத மிகப்பெரிய பெருந்தொற்று பாதிப்பை எதிர்த்துப் போராடுவதில், 100 கோடி தடுப்பூசி டோஸ்களை செலுத்தி இந்தியா வலுவான பாதுகாப்பு கேடயத்தைப் பெற்றுள்ளது. இந்தச் சாதனைக்கு இந்தியா மற்றும் அதன் குடிமக்கள் அனைவரும் உரித்தானவர்கள் என்று பிரதமர் குறிப்பிட்டார். நாட்டில் உள்ள தடுப்பூசி தயாரிக்கும் அனைத்து நிறுவனங்கள், தடுப்பூசியை எடுத்துச்செல்லும் பணியில் ஈடுபட்ட தொழிலாளர்கள், மற்றும் தடுப்பூசியை உருவாக்குவதில் பங்குவகித்த சுகாதாரத்துறை வல்லுனர்களுக்கும் பிரதமர் நன்றி தெரிவித்துளளார். எய்ம்ஸ் ஜஜ்ஜார் வளாகத்திற்கு, புற்றுநோய் சிகிச்சைக்காக வரும் நோயாளிகளுக்கு இன்று தலைசிறந்த வசதி செய்யப்பட்டுள்ளதாகவும் பிரதமர் தெரிவித்தார். தேசிய புற்றுநோய் நிறுவனத்தில் அமைக்கப்பட்டுள்ள இந்த ஓய்வு இல்லம், நோயாளிகள் மற்றும் அவர்களது உறவினர்களின் கவலைகளை குறைக்கும் என்றார். இந்த ஓய்வு இல்லத்தை கட்டிக்கொடுத்ததற்காக இன்ஃபோசிஸ் அறக்கட்டளைக்கும், அதற்கான நிலம், மின்சாரம் மற்றும் தண்ணீரை வழங்கிய எய்ம்ஸ் ஜஜ்ஜார் வளாகத்திற்கும் பிரதமர் பாராட்டு தெரிவித்தார். இந்த சேவைக்காக எய்ம்ஸ் நிர்வாகம் மற்றும் சுதா மூர்த்தி குழுவினருக்கு அவர் நன்றி தெரிவித்தார். நாட்டின் சுகாதார சேவைக் கட்டமைப்பை வலுப்படுத்துவதில், இந்தியாவின் பெருந்தொழில் நிறுவனங்கள், தனியார் துறையினர் மற்றும் சமூக அமைப்புகள் தொடர்ந்து பங்களிப்பாற்றி வருவதாகவும் பிரதமர் குறிப்பிட்டார். ஆயுஷ்மான் பாரத் – ஜன் ஆரோக்யா திட்டம் இதற்கு சிறந்த உதாரணம் என்றும் அவர் கூறினார். ஆயுஷ்மான் பாரத் திட்டத்தின்கீழ் நோயாளிகள் இலவச சிகிச்சை பெறும்போது, சேவை என்பது நிறைவடைந்துவிடும். இத்தகைய சேவை நோக்கம் காரணமாகவே, புற்றுநோய் சிகிச்சைக்குப் பயன்படும் 400 மருந்துகளின் விலையை குறைக்க அரசு நடவடிக்கை எடுக்கவைத்துள்ளது என்று பிரதமர் தெரிவித்தார்.
கடமைப் பாதையைத்’ தொடங்கி வைத்து, இந்தியா கேட் பகுதியில் நேதாஜி சுபாஷ் சந்திரபோஸ் உருவச் சிலையை பிரதமர் திறந்த வைப்பு

‘கடமைப் பாதையை’ பிரதமர் திரு நரேந்திர மோடி இன்று தொடங்கி வைத்தார். அதிகாரத்தின் குறியீடாக இருந்த முந்தைய ராஜபாதை, கடமைப் பாதையாக மாறுவது பொதுமக்களின் உடைமை மற்றும் அதிகாரத்திற்கான உதாரணத்தை அடையாளப்படுத்துகிறது. இந்த நிகழ்வின்போது இந்தியா கேட் பகுதியில் நேதாஜி சுபாஷ் சந்திரபோஸ் உருவச்சிலையையும் பிரதமர் திறந்து வைத்தார். நிகழ்ச்சியில் பேசிய பிரதமர், “கடந்த காலத்தை விட்டு விலகி, எதிர்காலத்திற்கான கண்ணோட்டத்தை பல நிறங்களில் இன்று நாம் நிறைத்துள்ளோம். இன்று இந்த புதிய ஒளியை எல்லா இடங்களிலிருந்தும் காண முடிகிறது, இதுதான் புதிய இந்தியாவின் நம்பிக்கையின் ஒளி”, என்று கூறினார். “அடிமைத்தனத்தின் சின்னமான ராஜபாதை இன்று முதல் வரலாறாகியுள்ளது. ‘கடமைப் பாதை' என்ற வடிவத்தில் இன்று ஓர் புதிய வரலாறு உருவாகியுள்ளது. விடுதலையின் அமிர்த காலத்தில் அடிமைத்தனத்தின் மற்றொரு அடையாளத்தில் இருந்து விடுதலை கிடைத்திருப்பதற்காக நாட்டு மக்களுக்கு வாழ்த்து தெரிவித்துக் கொள்கிறேன்”, என்றும் அவர் கூறினார். நமது தேசத் தலைவர் நேதாஜி சுபாஷ் சந்திர போஸின் பிரம்மாண்டமான உருவச்சிலை இந்தியா கேட் அருகே இன்று நிறுவப்பட்டுள்ளது என்று பிரதமர் குறிப்பிட்டார். எந்த ஒரு நாடும் தனது ஒளிமயமான கடந்த காலத்தை ஒருபோதும் மறக்கக்கூடாது என்று கூறிய அவர், இந்தியாவின் வளமான வரலாறு ஒவ்வொரு இந்தியரின் ரத்தத்திலும், பாரம்பரியத்திலும் வேரூன்றி இருப்பதாகத் தெரிவித்தார். “ஆங்கிலேயர் ஆட்சி காலத்தில் இருந்து வந்த நூற்றுக்கணக்கான சட்டங்களை இன்று நாடு மாற்றம் செய்துள்ளது. இங்கிலாந்து நாடாளுமன்ற காலத்தை ஒட்டி இருந்து வந்த இந்திய நிதிநிலை அறிக்கையின் நேரமும், தேதியும் பல தசாத்தங்களுக்குப் பிறகு மாற்றியமைக்கப்பட்டது. அந்நிய மொழிகளைப் பயிலும் கட்டாயத்திலிருந்து தேசிய கல்விக் கொள்கையின் வாயிலாக நம் இளைஞர்களுக்கு சுதந்திரம் அளிக்கப்பட்டது. அதாவது நாட்டு மக்களின் எண்ணங்களும் செயல்பாடுகளும் அடிமை போக்கிலிருந்து விடுதலை பெற்றுள்ளன”, என்று அவர் மேலும் தெரிவித்தார். புதிதாகக் கட்டப்பட்டுள்ள கடமைப் பாதையைக் காண வருமாறு நாட்டு மக்களுக்கு அழைப்பு விடுத்து, பிரதமர் தமது உரையை நிறைவு செய்தார். இந்த நிகழ்ச்சியில் மத்திய வீட்டு வசதி மற்றும் நகர்ப்புற விவகாரங்கள் அமைச்சர் திரு ஹர்தீப் சிங் புரி, சுற்றுலாத்துறை அமைச்சர் திரு ஜி. கிஷன் ரெட்டி, கலாச்சாரத்துறை இணையமைச்சர்கள் திரு அர்ஜுன் ராம் மேக்வால் மற்றும் திருமதி மீனாட்சி லேகி, வீட்டு வசதி மற்றும் நகர்ப்புற விவகாரங்கள் துறை இணையமைச்சர் திரு கௌசல் கிஷோர் உள்ளிட்ட கலந்து கொண்டனர். இது குறித்த மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1857900 ——–
சுதந்திரப் போராட்ட வீரர் பசும்பொன் முத்துராமலிங்கத் தேவரின் குருபூஜையை முன்னிட்டு பிரதமர் அவருக்கு மரியாதை

சுதந்திரப் போராட்ட வீரர் பசும்பொன் முத்துராமலிங்கத் தேவரின் குருபூஜையை முன்னிட்டு பிரதமர் திரு நரேந்திர மோடி அன்னாருக்கு மரியாதை செலுத்தியுள்ளார். ட்விட்டர் பதிவில் அவர் தெரிவித்திருப்பதாவது: “பெருமதிப்பிற்குரிய பசும்பொன் முத்துராமலிங்க தேவரை அவரது குருபூஜை நாளில் வணங்குகிறேன். சமூக மேம்பாடு, விவசாயிகள் நலன், வறுமை ஒழிப்பு முதலியவை உட்பட நம் தேசத்திற்காக அவர் ஆற்றிய தலைசிறந்த பங்களிப்பை நினைவு கூர்கிறேன். அவரது கொள்கைகள் நம்மை தொடர்ந்து ஊக்குவிக்கும்.”
ஷாங்காய் ஒத்துழைப்பு அமைப்பின் மாநாட்டில் பங்கேற்பதற்காக உஸ்பெகிஸ்தான் புறப்படும் முன் பிரதமர் அளித்த அறிக்கை

ஷாங்காய் ஒத்துழைப்பு அமைப்பின் (எஸ்.சி.ஓ.) மாநாட்டில் பங்கேற்பதற்காக அரசு பயணமாக உஸ்பெகிஸ்தான் புறப்படும் முன் பிரதமர் திரு. நரேந்திர மோடி அளித்த அறிக்கை : “எஸ்.சி.ஓ. மாநாட்டில் பங்கேற்பதற்காகவும் எஸ்.சி.ஓ.வில் பங்கேற்கும் நாடுகளின் தலைவர்களுடன் கலந்துரையாடவும் நான் உஸ்பெகிஸ்தான் செல்கின்றேன். எஸ்.சி.ஓ.-வில் உறுப்பினராக உள்ளதில் இந்தியா பெருமை அடைகிறது. எஸ்.சி.ஓ. மூலம் அனைத்து துறையிலும் குறிப்பாக பொருளாதார ஒத்துழைப்பில் நல்ல முன்னேற்றம் ஏற்படும் என்று எதிர்பார்க்கிறோம். மத்திய ஆசிய பகுதிகளில் உள்ள நாடுகளுடனான உறவிற்கு இந்தியா பெரும் முக்கியத்துவம் அளிக்கிறது. இந்த பகுதிகளில் பொருளாதாரம் மற்றும் மக்களுக்கிடையே உள்ள உறவுகள் மேலும் வலுவடைய முயற்சிக்கிறோம்”
பிரதமர் நரேந்திர மோடியின் வேண்டுகோள்

அன்புச் சகோதர, சகோதரிகளே, காவிரியாற்றின் நீரைப் பங்கிட்டுக் கொள்ளும் பிரச்சினையின் தொடர்ச்சியாக கர்நாடகா, தமிழ்நாடு ஆகிய மாநிலங்களில் உருவாகியுள்ள நிலைமை மிகுந்த கவலையை ஏற்படுத்துவதாக உள்ளது. தனிப்பட்ட வகையில், இந்த நிகழ்ச்சிப்போக்குகளைக் கண்டு நான் மிகவும் வருத்தமடைந்துள்ளேன். எந்தவொரு பிரச்சினைக்குமே வன்முறை தீர்வை வழங்கி விடாது. ஜனநாயகத்தில் பொறுமை மற்றும் பரஸ்பர பேச்சுவார்த்தை ஆகியவற்றின் மூலமாகவே தீர்வுகள் எட்டப்படும். இந்த பிரச்சினைக்கு சட்டவரம்புகளுக்கு உட்பட்டே தீர்வு காண முடியும். சட்டத்தை மீறுவதென்பது நடைமுறைக்கேற்ற மாற்றாக இருக்க முடியாது. கடந்த இரண்டு நாட்களாக நாம் கண்டு வரும் வன்முறையும் தீவைப்பும் ஏழைகளுக்கும், நமது நாட்டு சொத்துக்களுக்குமே இழப்பை ஏற்படுத்தியுள்ளன. நமது நாடு மிக மோசமான சூழ்நிலைகளை சந்திக்கும்போதெல்லாம், நாடு முழுவதிலும் உள்ள மக்களைப் போலவே, கர்நாடகா, தமிழ்நாடு ஆகிய மாநிலங்களைச் சேர்ந்த மக்களும் மிகுந்த பொறுப்புணர்வுடன்தான் அத்தகைய நிலைமைகளை எதிர்கொண்டு வந்திருக்கிறார்கள். அத்தகையதொரு பொறுப்புணர்வை வெளிப்படுத்துமாறும், அதே நேரத்தில் இந்த நாட்டின் குடிமக்கள் என்ற வகையிலான பொறுப்புகளை மனதில் கொள்ளுமாறும் இந்த இரு மாநில மக்களையும் நான் வேண்டிக் கொள்கிறேன். மற்ற விஷயங்கள் அனைத்திற்கும் மேலாக, நமது நாட்டின் நலன்கள், நமது நாட்டை வளர்த்தெடுப்பது ஆகியவற்றை நீங்கள் மனதில் கொள்வீர்கள் என்றும், நிதானத்திற்கும் ஒத்திசைவிற்கும் முன்னுரிமை வழங்கி, வன்முறை, சேதப்படுத்துதல், தீவைப்பு ஆகியவற்றைக் கைவிட்டுவிட்டு, நல்ல தீர்வு காண்பீர்கள் என்றும் நம்புகிறேன்.
ஆஷாத பூர்ணிமா- தம்மா சக்கர தின நிகழ்ச்சியில் பிரதமரின் செய்தி

இன்றைய கொரோனா பெருந்தொற்று காலகட்டத்தில் பகவான் புத்தர் மிகவும் பொருத்தமாக இருப்பதாக பிரதமர் திரு நரேந்திர மோடி கூறியுள்ளார். புத்தர் காட்டிய வழியை பின்பற்றினால் எவ்வளவு கடினமான சவாலையும் நம்மால் எவ்வாறு எதிர்கொள்ள முடியும் என்பதை இந்தியா உணர்த்தியுள்ளது. புத்தரின் போதனைகளை ஒட்டுமொத்த உலகமும் ஒற்றுமையாகப் பின்பற்றுகிறது. இதில், சர்வதேச புத்தமத கூட்டமைப்பின் முன்முயற்சியான 'பிரார்த்தனையுடன் அன்பு செலுத்துதல்' பாராட்டுக்குரியது என்று ஆஷாத பூர்ணிமா- தம்மா சக்கர தின நிகழ்ச்சியில் தமது உரையின் போது பிரதமர் தெரிவித்தார். நமது மனம், பேச்சு மற்றும் தீர்வு மற்றும் நமது செயல் மற்றும் முயற்சிகளுக்கு இடையேயான இணக்கம், துன்பத்திலிருந்து விலகி மகிழ்ச்சியை நோக்கி செல்வதற்கு நமக்கு வழிகாட்டும் என்று பிரதமர் கூறினார். இது, நல்ல காலங்களில் பொது நலனுக்காக பணியாற்ற நம்மை ஊக்குவிப்பதுடன், கடினமான தருணங்களில் அவற்றை எதிர்கொள்வதற்கான வலிமையையும் நமக்கு அளிக்கிறது. இந்த நோக்கத்தை அடைவதற்கு பகவான் புத்தர் எண்வகை வழிகளை வழங்கியுள்ளார் என்று பிரதமர் குறிப்பிட்டார். அர்ப்பணிப்பு மற்றும் சகிப்புத் தன்மையில் வேரூன்றி இருந்த போது புத்தர் இவ்வாறு பேசியதால், இவை வெறும் வார்த்தைகள் மட்டுமல்ல, தர்மத்தின் முழு சுழற்சியின் துவக்கமாகவும், அவரிடமிருந்து பிறக்கும் ஞானம், உலக நல்வாழ்விற்கு இணையானதாகவும் மாறுகிறது. அதனால் தான் உலகம் முழுவதும் உள்ள மக்கள் இன்று அவரை பின்பற்றுகிறார்கள் என்று பிரதமர் தெரிவித்தார். ‘தர்மத்தின் பாதையை’ குறிப்பிட்ட திரு மோடி, பகைமை, பகைமையைத் தணிக்காது என்று தெரிவித்தார். மாறாக, அன்பு மற்றும் பெரும் மனதினால் பகை தணிகிறது. நெருக்கடியான சூழ்நிலைகளில் அன்பு மற்றும் இணக்கத்தின் ஆற்றலை உலகம் உணர்ந்துள்ளது. புத்தரைப் பற்றிய இந்த அறிவினால், மனித சமூகத்தின் இந்த அனுபவம் பலமடைந்து, புதிய வெற்றி மற்றும் செழிப்பின் புதிய உச்சத்தை உலகம் அடையும் என்று கூறி பிரதமர் தமது உரையை நிறைவு செய்தார்.
அருணாசலப் பிரதேசத்தில் ஏற்பட்ட பனிச்சரிவு காரணமாக உயிரிழந்த இந்திய ராணுவ வீரர்களுக்குப் பிரதமர்  இரங்கல் தெரிவித்துள்ளார்

அருணாசலப் பிரதேசத்தில் ஏற்பட்ட பனிச்சரிவு காரணமாக உயிரிழந்த இந்திய ராணுவ வீரர்களுக்குப் பிரதமர் திரு நரேந்திர மோடி ஆழ்ந்த இரங்கலும் வருத்தமும் தெரிவித்துள்ளார். டுவிட்டரில் பிரதமர் கூறியிருப்பதாவது, "அருணாசலப் பிரதேசத்தில் ஏற்பட்ட பனிச்சரிவு காரணமாக இந்திய ராணுவ வீரர்கள் உயிரிழந்ததால் துயரடைந்தேன். நமது நாட்டுக்கு இவர்கள் ஆற்றிய மகத்தான சேவையை நாம் ஒருபோதும் மறக்கமாட்டோம். உயிரிழந்தோரின் குடும்பங்களுக்கு இரங்கல்கள்."
உலக சிங்க தினத்தை முன்னிட்டு சிங்கங்களை பாதுகாப்பவர்களின் முயற்சிகளுக்கு பிரதமர் பாராட்டு

உலக சிங்க தினத்தை முன்னிட்டு சிங்கங்களை பாதுகாப்பவர்களின் முயற்சிகளுக்கு பிரதமர் திரு நரேந்திர மோடி பாராட்டு தெரிவித்துள்ளார். மத்திய சுற்றுச்சூழல், வனம் மற்றும் பருவநிலை மாற்றத்துறை அமைச்சர் திரு பூபேந்திர யாதவின் ட்விட்டர் பதிவிற்கு பதிலளித்துள்ள பிரதமர் தெரிவித்திருப்பதாவது;- “உலக சிங்க தினத்தை #WorldLionDay முன்னிட்டு, கம்பீரமான சிங்கங்களை பாதுகாக்கும் நடவடிக்கையில் ஈடுபடும் அனைவரையும் பாராட்டுகிறேன். பிரம்மாண்டமான ஆசிய சிங்கங்களின் துடிப்பான வசிப்பிடமாக இந்தியா எப்போதும் திகழும்.”